Komisijos reglamentas (EB) nr. 1886/2000
2000 m. rugsėjo 6 d.
iš dalies pataisantis Reglamentą (EB) Nr. 104/2000 dėl žuvininkystės sektoriaus gamintojų organizacijų priimtų tam tikrų taisyklių taikymo ne gamintojų organizacijų nariams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gruodžio 17 d. Tarybos reglamentą (EB) Nr. 104/2000 dėl žuvininkystės ir akvakultūros produktų bendro rinkos organizavimo [1], ypač į jo 7 straipsnio 10 dalį,
kadangi:
(1) Reglamente (EB) Nr. 104/2000, kuris nuo 2001 m. sausio 1 d. panaikino Reglamentus (EEB) Nr. 3759/92 [2] ir (EEB) Nr. 1772/82 [3], pateikiama nuostata dėl gamintojų organizacijų nustatytų taisyklių taikymo ne tų organizacijų nariams. Dabar tikslinga Reglamentu (EB) Nr. 104/2000 nustatytą sistemą įdiegti priimant išsamias taisykles ir panaikinant šiuo metu šią sritį reguliuojantį reglamentą, t. y. Komisijos reglamentą (EEB) Nr. 3190/82 [4] su pakeitimais, padarytais Reglamentu (EB) Nr. 1336/95 [5].
(2) Būtina nustatyti kriterijus, pagal kuriuos būtų galima įvertinti gamintojų organizacijų, kurių taisykles siūloma pradėti taikyti ne jų nariams, atstovavimą. Tiems kriterijams turėtų būti priskiriama atitinkamos rūšies kiekių, kuriuos parduoda organizacijos nariai, dalis ir susijusioje teritorijoje dirbančių žvejų, kurie yra organizacijos nariai, dalis.
(3) Siekiant, kad būtų suderintas tų priemonių įgyvendinimas, turėtų būti nustatytos gamybos ir pardavimo taisyklės, kurias būtų galima pradėti taikyti ne organizacijos nariams. Tuo pačiu tikslu turėtų būti nustatytas tų taisyklių taikymo mastas.
(4) Siekiant išlaikyti tam tikrą žuvininkystės produktų pardavimo sąlygų stabilumą turėtų būti nustatytas minimalus pirmiau minėtų taisyklių taikymo laikotarpis.
(5) Valstybės narės, kurios gamintojų organizacijų nustatytas taisykles nusprendžia paskelbti privalomomis, yra įpareigojamos tas taisykles pateikti Komisijai, kuri jas išnagrinėtų. Dėl to būtina apibrėžti, kokia informacija turi būti perduodama Komisijai.
(6) Būtina, kad valstybės narės ir Komisija paskelbtų informaciją apie taisyklių, kurios galėtų daryti įtaką sektoriui, taikymo išplėtimą.
(7) Visiems taisyklių, kurios pradedamos taikyti ne organizacijų nariams, pakeitimams turėtų galioti tie patys reikalavimai kaip ir nustatytieji pirminėms taisyklėms dėl pranešimo Komisijai ir jų paskelbimo.
(8) Šiame reglamente nustatytos priemonės atitinka Žvejybos produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Gamybinė ir prekybinė gamintojų organizacijos veikla laikoma pakankamai atstovaujančia tam rajonui, kuriame ta organizacija siūlo pradėti taikyti taisykles, jeigu:
a) gamintojų organizacija arba jos nariai tos rūšies, kuriai būtų taikomos taisyklės, parduoda daugiau kaip 65 % bendro parduodamo kiekio; ir
b) laivuose, kuriuos eksploatuoja gamintojų organizacijos nariai, dirba daugiau kaip 50 % bendro tame rajone, kuriame būtų taikomos taisyklės, įsisteigusių žvejų skaičiaus.
2. Taikant šio straipsnio 1 dalies a punktą, atsižvelgiama į per ankstesnius prekybos metus parduotus kiekius.
3. Apskaičiuojant šio straipsnio 1 dalies b punkte nurodytą procentinį dydį, į laivuose, kurių bendras ilgis yra 10 metrų arba mažesnis, dirbančius žvejus atsižvelgiama proporcingai pagal tų žvejų parduoto kiekio ir atitinkamoje teritorijoje parduodamo bendro kiekio santykį.
2 straipsnis
Reglamento (EB) Nr. 104/2000 7 straipsnio 1 dalies a punkte nurodytose gamybos ir pardavimo taisyklėse pateikiama ši informacija:
a) parduoti siūlomų produktų kokybė, dydis arba svoris ir pateikimas;
b) imčių ėmimas, pardavimui naudotos talpyklos, pakavimas ir ženklinimas etiketėmis bei ledo naudojimas;
c) pirmo pateikimo į rinką sąlygos, kada galima nurodyti racionalaus produkcijos realizavimo, kuriuo siekiama stabilizuoti rinką, taisykles.
3 straipsnis
Ne gamintojų organizacijų nariams taisyklės turi būti taikomos ne trumpiau kaip 90 dienų.
4 straipsnis
Jeigu valstybė narė tam tikras gamintojų organizacijos nustatytas taisykles nusprendžia taikyti ne organizacijos nariams, pagal Reglamento (EB) Nr. 104/2000 7 straipsnio 3 dalį Komisijai pateiktame pranešime nurodoma:
a) atitinkamos gamintojų organizacijos pavadinimas ir adresas;
b) visa informacija, kurią būtina įrodyti, kad organizacija yra reprezentatyvi, ypač pagal 1 straipsnyje nustatytus kriterijus;
c) atitinkamos taisyklės;
d) tų taisyklių pagrindimas, su kuriuo pateikiami atitinkami duomenys;
e) geografinė teritorija, kurioje gamintojų organizacija ketina nustatyti, kad tos taisyklės būtų privalomos;
f) taisyklių galiojimo trukmė;
g) įsigaliojimo data.
5 straipsnis
Valstybės narės taisykles, kurias jos nutaria padaryti privalomomis, paskelbia bent prieš aštuonias dienas iki jų įsigaliojimo.
6 straipsnis
Visiems taisyklių, kurių taikymas išplečiamas ne nariams, pakeitimams galioja 4 ir 5 straipsnių nuostatos.
7 straipsnis
Komisija Europos Bendrijų oficialiajame leidinyje skelbia visus priimtus savo sprendimus, pagal Reglamento (EB) Nr. 104/2000 7 straipsnio 3 dalies antros pastraipos antrą įtrauką ir 7 straipsnio 5 dalį paskelbdama negaliojančiais taisyklių papildymus.
8 straipsnis
Reglamentas (EEB) Nr. 3190/82 šiuo reglamentu panaikinamas.
9 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. sausio 1 d.
Visas šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 6 d.